MAŽEIKIŲ RAJONO SAVIVALDYBĖS TARYBA

SPRENDIMAS

DĖL MAŽEIKIŲ RAJONO SAVIVALDYBĖS TARYBOS NARIŲ SIUNTIMO Į KOMANDIRUOTES TVARKOS APRAŠO PATVIRTINIMO

2024 m. spalio 31 d. Nr. T1-455

Mažeikiai

Vadovaudamasi Lietuvos Respublikos vietos savivaldos įstatymo 15 straipsnio 2 dalies 2¹ punktu, Lietuvos Respublikos Vyriausybės 2004 m. balandžio 29 d. nutarimu Nr. 526 „Dėl dienpinigių ir kitų komandiruočių išlaidų apmokėjimo“, Mažeikių rajono savivaldybės taryba nusprendžia:

Patvirtinti Mažeikių rajono savivaldybės tarybos narių siuntimo į komandiruotes tvarkos aprašą (pridedama).

Šis sprendimas gali būti skundžiamas ikiteismine tvarka Lietuvos administracinių ginčų komisijos Šiaulių apygardos skyriui (Dvaro g. 81, 76299 Šiauliai) arba Regionų administracinio teismo Šiaulių rūmams (Dvaro g. 80, 76298 Šiauliai) Lietuvos Respublikos administracinių bylų teisenos įstatymo nustatyta tvarka per vieną mėnesį nuo šio sprendimo paskelbimo ar įteikimo suinteresuotai šaliai dienos.

Savivaldybės merė	Rūta Matulaitienė

PATVIRTINTA

Mažeikių rajono savivaldybės tarybos

2024 m. spalio 31 d. sprendimu Nr. T1-455

MAŽEIKIŲ RAJONO SAVIVALDYBĖS TARYBOS NARIŲ

SIUNTIMO Į KOMANDIRUOTES TVARKOS APRAŠAS

I SKYRIUS

BENDROSIOS NUOSTATOS

1.	Mažeikių rajono savivaldybės tarybos narių siuntimo į komandiruotes tvarkos aprašas (toliau – Aprašas) nustato sprendimų dėl Mažeikių rajono savivaldybės (toliau – Savivaldybė) tarybos (toliau – Taryba) narių siuntimo į komandiruotes priėmimo, komandiruočių išlaidų vykstančiam Tarybos nariui mokėjimo, ataskaitų už tarnybines komandiruotes teikimo tvarką ir kitus su Tarybos narių komandiruotėmis susijusius klausimus.

2.	Komandiruotė suprantama kaip Tarybos nario išvykimas už Savivaldybės, kurios Tarybos narys jis yra, ribų, Savivaldybės mero delegavimu atstovauti Savivaldybei kitose valstybės ir savivaldybių institucijose bei oficialiuose renginiuose.

3.	Šis Aprašas parengtas vadovaujantis Lietuvos Respublikos vietos savivaldos įstatymu, Lietuvos Respublikos Vyriausybės 2004 m. balandžio 29 d. nutarimu Nr. 526 „Dėl dienpinigių ir kitų komandiruočių išlaidų apmokėjimo“ (toliau – Nutarimas).

4.	Kiekvienas Tarybos narys, ketinantis vykti (vykstantis) į komandiruotę, privalo laikytis šio Aprašo reikalavimų.

II SKYRIUS

SPRENDIMŲ SIŲSTI Į KOMANDIRUOTES PRIĖMIMAS

5.	Tarybos narys į komandiruotę gali vykti savo iniciatyva arba Savivaldybės mero siūlymu.

6.	Prašymas (kai į komandiruotę norima vykti savo iniciatyva) ar sutikimas (kai vykstama į komandiruotę mero siūlymu) dėl komandiruotės Lietuvos Respublikoje ar į užsienio valstybę pateikiamas raštu Savivaldybės merui likus ne mažiau kaip penkioms dienoms iki komandiruotės pradžios.

7.	Kartu su prašymu dėl vykimo į komandiruotę pateikiamas pakvietimas, raštas ar kitas dokumentas, patvirtinantis komandiruotės tikslą, vietą ir laiką.

8.	Sprendimą dėl Tarybos nario siuntimo į komandiruotę priima Savivaldybės meras. Sprendimas įforminamas Savivaldybės mero potvarkiu. Mero potvarkis dėl Tarybos nario siuntimo į komandiruotę turi būti suderintas su Savivaldybės administracijos Buhalterinės apskaitos skyriumi DVS „Kontora“.

9.	Jeigu į komandiruotę vyksta daugiau nei vienas Tarybos narys, sudaroma Tarybos narių delegacija ir paskiriamas delegacijos vadovas. Kai į komandiruotę siūloma vykti dviem ar daugiau Tarybos narių, Savivaldybės meras tokį siūlymą turi pateikti atsižvelgdamas į daugumos ir mažumos atstovavimo Taryboje principą.

III SKYRIUS

DIENPINIGIŲ IR KOMANDIRUOČIŲ IŠLAIDŲ APMOKĖJIMAS

10.	Tarybos nariui dienpinigius ir komandiruočių išlaidas apmoka Buhalterinės apskaitos skyrius, vadovaudamasis šiuo Aprašu, Nutarimu ir kitais teisės aktais, reglamentuojančiais komandiruočių apmokėjimą.

11.	Tarybos nario patirtos komandiruotės išlaidos, nurodytos Nutarime, apmokamos tik pateikus komandiruotės išlaidas pagrindžiančius dokumentus Tarybos posėdžių sekretoriui.

12.	Kai dalį dienpinigių apmoka renginio organizatorius, dienpinigiai kartu su renginio organizatoriaus mokamais dienpinigiais negali būti mažesni už konkrečiai komandiruotei pagal nustatytus dydžius apskaičiuotus dienpinigius. Renginio organizatoriui apmokant visus konkrečiai komandiruotei pagal nustatytus dydžius apskaičiuotus dienpinigius, dienpinigiai nemokami.

13.	Savivaldybės tarybos nariams, vykstantiems į komandiruotę, kurios išlaidos apmokamos iš Europos Sąjungos ir (arba) kitos tarptautinės finansinės paramos, kitų tarptautinių organizacijų ir institucijų skiriamų lėšų (išskyrus Europos Sąjungos ir (arba) kitos tarptautinės finansinės paramos lėšas, kurios suplanuotos Lietuvos Respublikos biudžete), komandiruotės išlaidos apmokamos pagal projekto finansavimo sutartyje ir jos prieduose nustatytas normas.

14.	Komandiruotės dienpinigiai nemokami, jei Tarybos narys vyksta į vienos dienos ar trumpesnę kaip vienos dienos komandiruotę Lietuvos Respublikoje.

15.	Jei dėl kokių nors priežasčių į komandiruotę neišvykstama, Tarybos narys privalo nedelsdamas raštu pateikti prašymą Savivaldybės merui dėl komandiruotės atšaukimo.

16.	Komandiruotės išlaidos neskaičiuojamos, kai Tarybos nariui komandiruotės išlaidos apmokamos iš Europos Sąjungos ir (arba) kitos tarptautinės finansinės paramos, kitų tarptautinių organizacijų ir institucijų skiriamų lėšų (išskyrus Europos Sąjungos ir (arba) kitos tarptautinės finansinės paramos lėšas, kurios suplanuotos Lietuvos Respublikos valstybės biudžete) pagal Europos Sąjungos ir (arba) kitos tarptautinės finansinės paramos, kitų tarptautinių organizacijų ir institucijų skiriamų lėšų naudojimą reglamentuojančiuose teisės aktuose nustatytą tvarką ir kai Europos Sąjungos ir (arba) kita tarptautinė organizacija ir institucija komandiruotam darbuotojui atlygina komandiruotės išlaidas.

17.	Už komandiruotės išlaidas ir dienpinigius avansas Tarybos nariui nemokamas.

IV SKYRIUS

ATASKAITŲ UŽ KOMANDIRUOTES TEIKIMO TVARKA

18.	Tarybos narys, grįžęs iš komandiruotės, ne vėliau kaip per 3 darbo dienas Tarybos posėdžių sekretoriui pateikia Komandiruotės veiklos ataskaitą (1 priedas), Komandiruotės išlaidų ataskaitą (2 priedas).

19.	Komandiruotės išlaidų ataskaitą ir komandiruotės išlaidas pagrindžiančius dokumentus Tarybos posėdžių sekretorius per DVS „Kontora“ perduoda Buhalterinės apskaitos skyriui. Komandiruotės išlaidų ataskaitą tvirtina Savivaldybės administracijos direktorius.

20.	Komandiruotės išlaidos apmokamos pagal pateiktus dokumentus, įrodančius komandiruotės metu patirtas faktines išlaidas. Jei pateiktoje ataskaitoje yra skaičiavimo klaidų, ar įtrauktos nekompensuotinos išlaidos ar jų dydžiai, išlaidos, dėl kurių nepateikti jas pagrindžiantys dokumentai, apie neatitikimus informuojamas ataskaitą pateikęs Tarybos narys, kuris per 3 darbo dienas nuo informacijos apie neatitikimus gavimo dienos privalo pateikti iš naujo patikslintą Komandiruotės išlaidų ataskaitą. Nepateikus patikslintos Komandiruotės išlaidų ataskaitos ir komandiruotės išlaidas pagrindžiančių dokumentų, laikoma, kad Komandiruotės išlaidų ataskaita nepateikta ir išlaidos nekompensuojamos.

21.	Už Komandiruotės veiklos ir išlaidų ataskaitose ir kituose dokumentuose, kurie pagrindžia komandiruotės išlaidas, įrašytų duomenų teisingumą atsako ją pateikęs Tarybos narys.

22.	Jeigu sudaroma delegacija, Komandiruotės veiklos ataskaitą pateikia delegacijos vadovas visų į komandiruotę deleguotų Tarybos narių vardu.

23.	Jeigu Tarybos narys nepatyrė komandiruotės išlaidų, bet jam turi būti išmokėti dienpinigiai, jis pateikia tik Komandiruotės veiklos ir išlaidų ataskaitas.

24.	Nepateikus Komandiruotės veiklos ir išlaidų ataskaitų ir (ar) išlaidas pagrindžiančių dokumentų nustatytais terminais, ar pateikus ne visas ataskaitas, komandiruotės išlaidos nekompensuojamos, išskyrus atvejus, jei Komandiruotės veiklos ir išlaidų ataskaitų negalima buvo pateikti dėl objektyvių priežasčių, nurodytų šio Aprašo 25 punkte.

25.	Objektyviomis priežastimis yra laikoma Tarybos nario liga, artimo asmens mirtis, komandiruotė, į kurią vykstama iškart po komandiruotės, dėl kurios nebuvo laiku pateikta Komandiruotės veiklos ataskaita ir išlaidas pagrindžiantys dokumentai, ir kitos aplinkybės, kurios faktiškai apsunkino ar apribojo Tarybos nario galimybes pateikti dokumentus nesant jo paties nerūpestingumo ar aplaidumo. (Artimi asmenys – Tarybos nario sutuoktinis, sugyventinis, partneris, kai partnerystė įregistruota įstatymų nustatyta tvarka, tėvai (įtėviai), vaikai (įvaikiai), broliai (įbroliai), seserys (įseserės), seneliai, vaikaičiai ir jų sutuoktiniai, sugyventiniai ar partneriai).

26.	Per 3 darbo dienas nuo objektyvių priežasčių pasibaigimo dienos Tarybos narys Savivaldybės merui raštu turi pateikti paaiškinimą, dėl ko laiku nebuvo pateikta Komandiruotės veiklos ir išlaidų ataskaitos ir (ar) išlaidas pagrindžiantys dokumentai. Savivaldybės meras, nustatęs, kad Komandiruotės veiklos ir išlaidų ataskaitos ir (ar) išlaidas pagrindžiantys dokumentai nebuvo pateikti dėl objektyvių priežasčių, Buhalterinės apskaitos skyriui nurodo apskaičiuoti ir išmokėti komandiruotpinigius.

V SKYRIUS

BAIGIAMOSIOS NUOSTATOS

27.	Asmens duomenys tvarkomi vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) bei Lietuvos Respublikos asmens duomenų teisinės apsaugos įstatymu ir kitais teisės aktais, reglamentuojančiais asmens duomenų tvarkymą. Asmens duomenų tvarkymo tikslas – komandiruotės administravimo procedūrų užtikrinimas. Duomenų subjektų teisės įgyvendinamos Bendrojo duomenų apsaugos reglamento ir duomenų valdytojo, į kurį kreipiamasi dėl duomenų subjekto teisių įgyvendinimo, nustatyta tvarka.

28.	Neteisėtai gautos lėšos išieškomos teisės aktų nustatyta tvarka.

29.	Šis Aprašas gali būti keičiamas ar pripažįstamas netekusiu galios Savivaldybės tarybos sprendimu.

_____________

Mažeikių rajono savivaldybės tarybos narių

siuntimo į komandiruotes tvarkos aprašo

1 priedas

(Ataskaitos apie komandiruotę pavyzdinė forma)

MAŽEIKIŲ RAJONO SAVIVALDYBĖS TARYBOS NARIO (-ĖS)

________________________

(vardas, pavardė)

KOMANDIRUOTĖS VEIKLOS ATASKAITA

______________ Nr. _________

(data)

1.	Komandiruotės pagrindas (Savivaldybės mero potvarkio ar kito dokumento data, numeris, antraštė)
2.	Komandiruotės trukmė (išvykimo ir grįžimo datos)
3.	Komandiruotės tikslas, organizatoriai
4.	Nagrinėti klausimai, atlikti darbai bei pasiektas rezultatas (renginio ar darbų aprašymas)
5.	Komandiruotės išlaidos: 1. Finansavimo šaltinis 2. Finansuojama suma (visos su komandiruote susijusios išlaidos*)

* pateikiami pagrindžiantys dokumentai

PRIDEDAMA: ______________

Tarybos narys (-ė)	_____________	_____________________

(parašas)	(vardas, pavardė)

Mažeikių rajono savivaldybės tarybos narių siuntimo į

komandiruotes tvarkos aprašo

2 priedas

MAŽEIKIŲ RAJONO SAVIVALDYBĖS TARYBOS NARYS

___________________________________

(Tarybos nario vardas, pavardė)

Tvirtinimo žyma

KOMANDIRUOTĖS IŠLAIDŲ ATASKAITA

_______________

(data)

Eil. Nr.	Data	Tiksliai įrašoma kam, už ką ir pagal kokį dokumentą išmokėta*	Suma (eurais)
1.
2.
Iš viso

Sudarė atskaitingas asmuo:	Tarybos narys
(parašas)	(vardas, pavardė)

Patikrinta:
(už apskaitą atsakingo darbuotojo vardas, pavardė parašas)

Apskaičiuotas dienpinigių dydis:

* Pateikiami pagrindžiantys dokumentai.

_________________